Na temelju članka 107. i 108. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20) i članka 29., stavka 1., točke 3., alineje 9. Statuta XV. gimnazije, KLASA: 012-03/19-01/02, URBROJ: 251-94-08-19-1 od 18. ožujka 2019., KLASA: 012-03/20-01/01, URBROJ: 251-94-08-20-4 od 29. travnja 2020., Školski odbor XV. gimnazijena 20. sjednici održanoj dana 24. svibnja 2022. donosi

**PRAVILNIK O NAČINU I POSTUPKU ZAPOŠLJAVANJA U XV. GIMNAZIJI**

**(pročišćeni tekst)**

*Opće odredbe*

Članak 1.

Ovim Pravilnikom uređuje se način i postupak kojim se svim kandidatima za zapošljavanje u XV. gimnaziji (dalje: Škola) osigurava jednaka dostupnost javnim službama pod jednakim uvjetima, vrednovanje kandidata prijavljenih na natječaj, odnosno kandidata koje je uputio gradski ured nadležan za obrazovanje (dalje: Gradski ured), kao i sastav posebnog povjerenstva koje sudjeluje u procjeni kandidata.

Ovaj Pravilnik ne primjenjuje se na provođenje postupka imenovanja ravnatelja.

Izrazi koji se koriste za osobe u muškome rodu neutralni su i odnose se na muške i na ženske osobe.

*Popunjavanje radnih mjesta*

Članak 2.

Slobodna radna mjesta u Školi popunjavaju se putem javnog natječaja.

Slobodno radno mjesto moguće je popuniti bez provedbe javnog natječaja u skladu s odredbama Zakona o odgoju i obrazovanju u osnovnoj i srednjoj školi i važećih kolektivnih ugovora.

*Javni natječaj*

Članak 3.

Kada utvrdi potrebu za popunjavanjem radnog mjesta putem javnog natječaja, Škola prijavljuje potrebu za radnikom Gradskom uredu.

Škola raspisuje javni natječaj nakon što je Gradski ured obavijesti da u evidenciji nema odgovarajuće osobe odnosno nakon što se Škola Gradskom uredu pisano očituje o razlozima zbog kojih upućena osoba nije primljena.

Javni natječaj, osim na mjestima navedenim u prethodnom stavku, mogu biti objavljeni i na drugim mjestima dostupnima potencijalnim kandidatima.

Javni natječaj se objavljuje na mrežnim stranicama i oglasnim pločama Škole i Hrvatskog zavoda za zapošljavanje, a rok za primanje prijava ne može biti kraći od osam dana.

Javni natječaj mora sadržavati:

* naziv i sjedište Škole;
* naziv radnog mjesta i mjesto rada;
* vrijeme na koje se sklapa ugovor o radu;
* probni rad ako se ugovara;
* uvjete koje kandidati moraju ispunjavati;
* sadržaj prijave i dokazi kojima se dokazuje ispunjavanje uvjeta;
* napomenu da se na natječaj mogu javiti osobe oba spola;
* napomenu da je kandidat koji se u prijavi na javni natječaj poziva na pravo prednosti pri zapošljavanju prema nekom od posebnih zakona dužan uz prijavu priložiti svu propisanu dokumentaciju prema posebnom zakonu;
* napomenu da će se kandidatom prijavljenim na javni natječaj smatrati samo osoba koja podnese pravodobnu i potpunu prijavu te ispunjava uvjete iz javnog natječaja;
* selekcijski postupak koji će se provesti te sve bitne okolnosti za provođenje;
* rok za podnošenje prijava;
* način i adresu na koju se podnose prijave, ako se prijava dostavlja na adresu u skladu s odredbom članka 5. stavka 1. ovog Pravilnika.

Članak 4.

U prijavi na javni natječaj navode se osobni podaci podnositelja prijave (osobno ime, adresa stanovanja, kontakt podaci (broj telefona/mobitela, e-mail adresa)) i naziv radnog mjesta na koje se prijavljuje.

Uz prijavu se prilažu životopis i dokazi o ispunjavanju uvjeta iz javnog natječaja.

Isprave se prilažu u neovjerenim preslikama, a prije konačnog izbora kandidat će priložiti izvornike na uvid ili ovjerene preslike.

Potpunom prijavom smatra se prijava koja sadrži sve podatke i priloge navedene u javnom natječaju.

Pravovremenom prijavom smatra se prijava koja je pristigla odnosno poslana u roku koji je propisan natječajem, u skladu s posebnim propisima.

Članak 5.

Prijave kandidata zaprimaju se u referadi Škole ili na e-mail adresu koju u tekstu natječaja odredi ravnatelj Škole, a urudžbiraju se u referadi Škole.

Po isteku roka za prijavu, tajnik Škole utvrđuje prijave kojih kandidata su pravovremene, potpune i ispunjavaju uvjete natječaja te povjerenstvu koje sudjeluje u procjeni kandidata dostavlja sve prijave kandidata s naznakom koje prijave ne udovoljavaju uvjetima javnog natječaja.

*Povjerenstvo*

Članak 6.

Ravnatelj imenuje povjerenstvo koje sudjeluje u procjeni kandidata (dalje: Povjerenstvo).

Povjerenstvo ima neparan broj članova, a najmanje tri, od kojih je jedan član ravnatelj.

Ostali članovi imenuju se iz reda radnika koji imaju potrebno obrazovanje i stručno znanje vezano za procjenu kandidata.

Povjerenstvo obavlja sljedeće poslove:

* provodi selekcijski postupak s kandidatima, ako postupak nije povjeren vanjskom suradniku;
* utvrđuje rang-listu kandidata, s obzirom na rezultate provedenog postupka;
* daje obrazloženo mišljenje na temelju cjelokupnih rezultata procjene kandidata.

Kad se javni natječaj provodi radi popunjavanja više radnih mjesta, ravnatelj može imenovati više povjerenstava za procjenu kandidata.

Prije provođenja selekcijskih postupaka Povjerenstvo utvrđuje elemente vrednovanja kandidata.

O svom radu Povjerenstvo vodi zapisnik.

*Selekcijski postupci*

Članak 7.

Ovisno o potrebama radnog mjesta za koje se javni natječaj raspisuje, provodi se jedan ili više selekcijskih postupaka:

* pisana provjera sposobnosti, motivacije i vještina;
* praktična provjera sposobnosti, motivacije i vještina;
* psihologijsko testiranje;
* razgovor s kandidatima.

Ako se provodi više selekcijskih postupaka, posljednji od njih je obvezno razgovor s Povjerenstvom imenovanim u skladu s odredbom članka 6. stavka 1. ovog Pravilnika.

Pri vrednovanju kandidata koje je uputio Gradski ured škola također provodi jedan ili više selekcijskih postupaka.

Koordinaciju selekcijskih postupaka i pozivanje kandidata u sljedeće krugove, kao i komunikaciju s kandidatima za vrijeme trajanja postupka provodi tajnik Škole, osim ako ravnatelj Škole posebnom odlukom navedene zadatke povjeri drugom radniku zaposlenom u Školi.

Ravnatelj prilikom imenovanja Povjerenstva u skladu s odredbom članka 6. stavka 1. ovog Pravilnika može odlučiti da će se selekcijski postupci provesti anonimno, dodjeljivanjem sigurnosne zaporke svakom pojedinom kandidatu. Anonimizaciju provodi tajnik Škole prilikom provjeravanja prijava u skladu s odredbom članka 5. stavka 2. ovog Pravilnika.

Anonimizacija iz prethodnog stavka provodi se tijekom svih selekcijskih postupaka do razgovora s Povjerenstvom. Podatke prijavljenih kandidata, neovisno o sudjelovanju u selekcijskim postupcima, tajnik Škole dostavlja imenovanom Povjerenstvu najkasnije 2 radna dana prije provođenja razgovora.

Članak 8.

Pisana provjera može obuhvaćati provjeru sposobnosti, izražavanja i motivacije potrebnih za obavljanje poslova radnog mjesta, provjeru znanja stranog jezika te po potrebi i provjeru ostalih vještina potrebnih za obavljanje poslova radnog mjesta za koje je raspisan natječaj.

Praktična provjera može obuhvaćati provjeru vještina potrebnih za obavljanje poslova radnog mjesta za koje je raspisan natječaj.

Kad se provodi pisana i/ili praktična provjera, na razgovor će biti pozvana najmanje dva najbolje rangirana kandidata.

Psihologijsko testiranje provodi se u skladu s pravilima psihološke djelatnosti.

Razgovor s kandidatima može obuhvaćati procjenu sposobnosti, izražavanja, znanja stranog jezika, vještina, profesionalnih ciljeva i interesa te motivacije za rad.

Članak 9.

Škola može provođenje pisane i praktične provjere ili psihologijskog testiranja povjeriti vanjskom suradniku stručnom za provođenje određenog postupka.

U natječaju se navodi koji selekcijski postupak će se provesti te sve druge okolnosti bitne za provođenje postupka.

Kandidata upućenog iz Gradskog ureda o provođenju selekcijskog postupka Škola obavještava na primjeren način u primjerenom roku. Ako se s upućenim kandidatom provodi psihologijsko testiranje ili razgovor, može se provesti odmah po dolasku kandidata.

Smatrat će se da je kandidat, koji se ne odazove bilo kojem od selekcijskih postupaka na koji je pozvan, odustao od prijave te se njegova prijava neće uzimati u obzir u daljnjem postupku.

Članak 10.

Na temelju provedene procjene kandidata Povjerenstvo donosi svoje pisano obrazloženo mišljenje.

*Odabir kandidata i završetak postupka popunjavanja radnog mjesta*

Članak 11.

Ravnatelj odlučuje o odabiru kandidata uzimajući u obzir rezultate cjelokupnog postupka procjene kandidata te za tako odabranog kandidata traži prethodnu suglasnost Školskog odbora za zasnivanje radnog odnosa.

Ako predloženi kandidat odustane ili Školski odbor ne da prethodnu suglasnost za predloženog kandidata, ravnatelj može predložiti drugog kandidata u skladu sa stavkom 1. ovog članka.

Postupak popunjavanja radnog mjesta smatra se završenim potpisivanjem ugovora o radu s odabranim kandidatom.

Članak 12.

Škola o rezultatima natječaja obavještava sve kandidate objavom na mrežnoj stranici Škole.

U slučaju sudjelovanja kandidata s pravom prednosti pri zapošljavanju, Škola obavijest o odabiru kandidata dostavlja e-mailom ili poštom svim kandidatima.

*Završne odredbe*

Članak 13.

Ovaj Pravilnik stupa na snagu osmog dana od dana objave na oglasnoj ploči, a primjenjuje se od dana zaprimanja suglasnosti Osnivača.

Natječaji raspisani prije početka primjene ovog Pravilnika završit će se po prethodno važećim propisima.

Pročišćeni tekst Pravilnika o načinu i postupku zapošljavanja u XV. gimnaziji obuhvaća:

Pravilnik o načinu i postupku zapošljavanja u XV. gimnaziji, KLASA: 003-05/19-01/01, URBROJ: 251-94-08-19-1 od 30. siječnja 2019. godine;

Pravilnik o izmjenama i dopunama Pravilnika o načinu i postupku zapošljavanja u XV. gimnaziji, KLASA: 007-04/22-01/09, URBROJ: 251-94-08-22-25 od 24. svibnja 2022. godine.

KLASA: 007-04/22-01/09

URBROJ:  251-94-08-22-26

U Zagrebu, 24. svibnja 2022.

PREDSJEDNICA ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marina Bilić, dipl. ing.

Pravilnik je objavljen na oglasnoj ploči Škole dana \_\_\_\_\_\_\_\_\_\_\_\_\_\_\_\_. godine, stupio je na snagu \_\_\_\_\_\_\_\_\_\_\_\_\_\_\_\_\_\_\_\_. godine, a utvrđuje se da je suglasnost osnivača zaprimljena dana \_\_\_\_\_\_\_\_\_\_\_\_\_\_ 2022. godine.

RAVNATELJ

\_\_\_\_\_\_\_\_\_\_\_\_\_\_\_\_\_\_\_

Nikola Dmitrović, prof.